3 พรรคร่วมรัฐบาล ยื่น 9 ร่างแก้ไขรัฐธรรมนูญรายมาตรา ตัดอำนาจ ส.ว.โหวตเลือกนายกรัฐมนตรีและรื้อระบบเลือกตั้งใหม่
นายชินวรณ์ บุณยเกียรติ ส.ส.พรรคประชาธิปัตย์ พร้อมด้วยนายศุภชัย ใจสมุทร  ส.ส.พรรคภูมิใจไทย นาย นิกร จำนง ส.ส.พรรคชาติไทยพัฒนา และนายราเมศ รัตนะเชวง เลขานุการประธานรัฐสภา ร่วมกันหารือร่างแก้ไขรัฐธรรมนูญรายมาตราในส่วนของ 3 พรรคร่วมรัฐบาล จำนวน 9 ร่าง ประกอบด้วย ร่างแก้ไขเพิ่มเติมในส่วนของพรรคประชาธิปัตย์ 6 ประเด็น 6 ฉบับ ได้แก่ เรื่องสิทธิเสรีภาพ ทั้งสิทธิทางกฎหมาย สิทธิชุมชน สิทธิส่วนบุคคล /ระบบเลือกตั้ง ใช้ระบบบัตร 2 ใบ แบ่งเขต 400 เขต บัญชีรายชื่อ 100 คน /การเลือกนายกรัฐมนตรีต้องจากบัญชีรายชื่อ ที่พรรคเสนอ หรือ จาก ส.ส. ในสภาได้ เพื่อให้นายกฯยึดหลักการยึดโยงกับการเลือกตั้ง /แก้มาตรา 256 โหวตเสียงเห็นชอบใช้เสียง 3 ใน 5 หรือ 450 เสียงแทน จากเดิมใช้เสียงข้างมากของรัฐสภา ที่จะต้องมีเสียง ส.ว. และฝ่ายค้านเห็นชอบด้วย /แก้ระบบการตรวจสอบการใช้อำนาจรัฐ ให้สามารถดำเนินคดีกับคณะกรรมการ ปปช. ที่รัฐธรรมนูญปัจจุบัน ต้องยื่นให้ ประธานรัฐสภาวินิจฉัยก่อนส่งศาลฎีกา ดังนั้นห่วงว่าในอนาคตหากประธานรัฐสภาไม่ใช่นายชวน หลีกภัย แล้วอาจเป็นปัญหาผลต่อรองทางการเมืองได้ จึงจะแก้ให้ประธานรัฐสภา มีหน้าที่เพียงส่งเรื่องเท่านั้น และเรื่องกระจายอำนาจลงสู่ท้องถิ่น ให้ผู้บริหารท้องถิ่นต้องมาจากการเลือกตั้งทั้งหมดขณะที่ในส่วนของพรรคภูมิใจไทย นายศุภชัย ใจสมุทร กล่าวว่า ทั้ง 3 พรรคได้แลกเปลี่ยนความเห็นมาอย่างต่อเนื่องและร่วมสนับสนุน ข้อเสนอของพรรคประขาธิปัตย์ เพราะเป็นประโยชน์ในการแก้ปัญหาบ้านเมือง ได้เพิ่มเติม 3 ฉบับ ที่ทั้ง 3 พรรคเห็นชอบด้วย ได้แก่ อำนาจ ส.ว. ตามมาตรา 272 ไม่มีอำนาจลงมติเลือกนายกรัฐมนตรี /การกำหนดหน้าที่ของรัฐ ที่รัฐต้องมีหน้าที่ในการดูแลปัญหาปากท้องของประชาชน มีหลักประกันรายได้ถ้วนหน้าให้กับประชาชนที่อยู่ในระดับต่ำกว่าเส้นความยากจน และอย่างน้อยต้องมีรายได้ 36,000 บาทต่อปี /แก้ยุทธศาสตร์ชาติ 20 ปี ที่สามารถปรับเปลี่ยนแก้ไขได้ตามสถานการณ์ด้านนายนิกร จำนง ยืนยันว่า พรรคชาติไทยพัฒนา เห็นด้วยกันทั้งหมด 9 ร่าง เพราะมีหลักการตรงกัน จึงได้ลงชื่อเห็นชอบร่วมกันด้วย สำหรับการยื่นร่างแก้ไขรัฐธรรมนูญรายมาตราในส่วนของ3 พรรคร่วมรัฐบาล จะมีการยื่นต่อประธานรัฐสภาเพื่อบรรจุเข้าระเบียบวาระการประชุมในวันนี้ เมื่อการพิจารณา ดำเนินการพร้อมเพรียงกันกับพรรคอื่นๆ ที่เสนอเข้ามารวมกันประมาณ 15 ร่าง